Irvette op haar beste nóg en reg vir Tokio | Netwerk24
Deur Linkie Bessinger 30 Julie 2021 07:11
Irvette van Zyl het Dinsdag na Tokio in Japan vertrek waar sy op Saterdag 7 Augustus aan die Olimpiese marathon gaan deelneem. Foto: Verskaf
Dít is volgens haar man en Suid-Afrikaanse 400 m-hekkiesatleet, LJ van Zyl, wat huishou terwyl sy vrou, die 50 km-wêreldrekordhouer, vandeesweek na Tokio is waar sy op 7 Augustus aan die maraton op vanjaar se Olimpiese Spele gaan deelneem.
Dit feit dat Irvette om middernag (Suid-Afrikaanse-tyd) gaan wegspring en sowat twee en 'n half ure gaan besig wees, sal LJ beslis nie keer om sy vrou te ondersteun nie.
"Ek dink egter nie ek gaan die seuntjies, Louis (5) en Gideon (3), wakker maak om saam te kyk nie," sê hy.
LJ sal eerder die wedloop opneem en die volgende dag wys vir die kinders, wat graag voor haar vertrek saam met hul ma na die baan in die Tuks-atletiekstadion gegaan het waar sy geoefen het.
Irvette en haar twee seuns, Gideon (links) en Louis, waar sy voor die Olimpiese Spele in die Tuks-atletiekstadion geoefen het. Foto: Verskaf
LJ moes vanjaar met Jan Tuisbly se karretjie ry om seker te maak dat hul twee kinders, asook die gesin se twee honde, sewe hase en voëls, wat in die tuin bly, in Irvette se afwesigheid goed versorg is.
Hy verklap dat hy tussen die huishoudelike take deur ook aandag gee aan die twee meestersgrade waaraan hy werk. Dit sluit 'n meestersgraad in opvoedkunde aan die Universiteit van Pretoria én een in olimpiese studies aan die Duitse sportuniversiteit in Keulen in Duitsland in.
Irvette van Zyl en haar man, LJ, kort voordat sy Dinsdag na Tokio in Japan vertrek het. Foto: Verskaf
LJ sê sy vrou is op die beste emosionele en fisieke vlak waarop hy haar nóg gesien het.
"Sy is reg vir die ding en sy het ongelooflik hard geoefen. Dit opsigself is 'n reuse-prestasie."
Irvette het in vorige jare op die Olimpiese Spele teëspoed gehad. Met haar Olimpiese buiging in Londen in 2012 het 'n achilles-besering haar uit die wedloop gedwing en in 2016 in Rio de Janeiro het sy haar voet gebreek.
"Sy het ook in 'n stadium gesukkel met haar knie wat sy in 'n bromponie-ongeluk in haar matriekjaar beseer het.
"Ons het regtig in 'n stadium gedink sy sal nooit weer ver en vinnig kan hardloop nie," sê LJ.
Die egpaar se twee seuntjies, wat sterk Olimpiese gene het, toets en ontwikkel nog self hul eie belangstelling in verskillende sporte.
"Dis egter nog te vroeg om te sê. Soms slaan die gene mos 'n generasie oor.
"Louis hou van swem en het nou die dag, nadat hy Tatjana (Schoenmaker) en Chad (Le Clos) gesien swem het, vir my gesê hy wil ook op die Olimpiese Spele meeding.